*Közben eljutottak mintegy huszonöt vagy harminc futamnyira, amikor meglátták, hogy Jézus a tengeren jár, és közeledik a hajóhoz. Megrémültek,* (Jn 6,19)

Az erőlködés is hozott némi eredményt. A tanítványok a megfeszített evezéssel a háborgó tengeren eljutottak kb. az út feléig. Ez az a táv, amikor döntést kell hozni: ugyanígy tovább vagy vissza.

Sok ember szilárd elhatározás és kemény munka után eljut valameddig, majd feladja. Ez kényelmesebb. A feljegyzésből nem tudom megállapítani, megkezdődött-e az beszélgetés már a hajóban lévők között.

Egy dolog azonban biztos: Jézus már közeledett feléjük. A közeledés módja természetfeletti volt, bár más módot abban a korban és helyzetben nem is igen tudok elképzelni.

A tanítványok megrémültek. Jézus közeledésének módja, a sötét éjszaka, a kimerültség ezt eredményezte. Pedig Jézus mindig a megoldást hozza! *Vadon Gyula*